## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2016. október 4-i nyílt üléséről***

 Önkormányzati rendelet: 19/2016.(X.5.)

 Határozat: 132-136/2016.(X.4.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2016. október 4-i nyílt üléséről |
| *Jelen vannak:**Távol van:*  | Bebes István, Szabó Ferenc, Tóth Gábor, Bán Miklós, Geosics László, Ferencz Gyula, Czvitkovics Gyula, Csák Tamás, dr. Hadnagy Ádám, Auer Miklós, Tompa László képviselő-testületi tagok Faragó GáborS |  |
| *Tanácskozási joggal meghívottak közül megjelent:* |  |  |
|  | dr. Stepics Anita jegyző Némethné Simon Mária, a Gazdasági és Pénzügyi Iroda vezetője Forró Szilvia Városfejlesztési és Építéshatósági irodavezetőButi Tibor Közszolgálati Iroda vezetője  |  |

Bebes István polgármester köszönti a megjelenteket és megállapítja, hogy a Képviselő-testület az ülésen 11 fővel jelen van – Faragó Gábor jelezte távollétét- , az határozatképes, az ülést 14 óra 00 perckor megnyitja. Kéri a napirend elfogadását.

A Képviselő-testület a javaslatot 11 igen szavazattal elfogadja, és a következő napirendet hagyja jóvá:

# N A P I R E N D

Nyilvános ülés keretében:

1. Beszámoló a polgármesternek a két ülés között tett fontosabb intézkedéseiről, eseményekről.

 Előterjesztő: **Bebes** **István** polgármester

1. Közszolgáltatási szerződés módosítása

Előterjesztő: **Bebes István polgármester**

1. Közétkeztetés kapcsán kiírt pályázat elbírálása

Előterjesztő: **Bebes István** polgármester

1. A KEHOP-5.4.1 kódszámú „szemléletformálási programok” megvalósítására irányuló pályázat beadásával kapcsolatos kérdések megtárgyalása

Előterjesztő: **Bebes István** polgármester

1. Önerő biztosítása Basketball Körmend Kft. TAO támogatási igényéhez

Előterjesztő: **Bebes István** polgármester

1. Helyi népszavazásról szóló rendelet megalkotása

Előterjesztő: **Dr. Stepics Anita** jegyző

1. 1956-os forradalom és szabadságharc 60. évfordulója – Nemzeti ünnep

Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

 Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármesternek a két ülés között tett fontosabb intézkedéseiről, eseményekről**

Előterjesztő: **Bebes István** polgármester

Bebes István elmondja, hogy augusztus 25-én egyeztetést folytatott az Interreg Ausztria- Magyarország 2014-2020 pályázatról, részt vett a Szociális Szolgáltató és Információs Központ Idősek Klubja által szervezett rönöki Idősek találkozóján. Augusztus 30-án a színház II. pályázat támogatási szerződésének aláírására került sor a Belügyminisztériumban, valamint megbeszélést folytatott a Miniszterelnökség Kulturális Örökségvédelemért felelős államtitkárságon. Augusztus 31-én részt vett a Rendészeti Szakközépiskola próbaidős hivatásos állományba kinevezendő tanulóinak tiszthelyettesi eskütételén, valamint a Kölcsey Gimnázium tanévnyitó ünnepségén, a Gimnázium fennállásának 70. évfordulója alkalmából emléktábla koszorúzásán, az iskolatörténeti kiállítás megnyitóján. Szeptember 1-én részt vett a Körmend és Mikrotérsége Köznevelési Intézményfenntartó Társulás ülésén, ahol a 2016. évi előirányzat és költségvetés módosítás, a BCM Óvoda és Bölcsőde SZMSZ-ének és házirendjének elfogadása, döntés intézményvezetői pályázat kiírásáról volt napirenden. Szeptember 6-án a Finn- Magyar Testvértelepülési konferenciára érkező finn vendégeket fogadta. Szeptember 8-10 között Bán Miklós képviselővel részt vett a XIII. Finn- Magyar Testvértelepülési Konferencián Esztergomban. Szeptember 15- én részt vett a Szociális Szolgáltató és Információs Központ Idősek Nappali Ellátásának nyárbúcsúztató ünnepségén. Szeptember 20-án részt vett a Nyugat- dunántúli Regionális Hulladékgazdálkodási Önkormányzati Társulás tanácsülésén, ahol tájékoztató a határozatok végrehajtásáról és az elvégzett munkáról, 2016. évi költségvetés módosítása volt napirenden. Szeptember 21-én a Belügyminisztérium Parlamenti és Önkormányzati államtitkárával folytatott tárgyalást. Szeptember 26-30 között szabadságon volt. Szeptember 28-án megbeszélést folytatott a Megyei Közgyűlés elnökével TOP, Interreg pályázatokról, valamint a Körmend 041/17 hrsz- ú, kerékpárúthoz kapcsolódó- nem lakóingatlan- terület adásvételi szerződését írta alá a Magyar Nemzeti Vagyonkezelő Zrt- nél, továbbá a Vadászlak projektnyitó rendezvény részleteinek megbeszélése folyt.

Október 4-én az iskolák átadás-átvételének előkészítő megbeszélése volt a KLIK szombathelyi Tankerületi Központ vezetőjével.

A Képviselő-testület a polgármester két időszak közötti beszámolóját 10 igen szavazattal, 1 tartózkodás mellett elfogadja.

**2./ Közszolgáltatási szerződés módosítása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az önkormányzat ezzel az előterjesztéssel törvényi kötelezettségnek tesz eleget. A hulladékszállítás díját már nem a közszolgáltató, hanem egy erre létrehozott állami szerv szedi be, és az is intézkedik annak behajtásáról esetleges nemfizetés esetén. Ezért a megkötött közszolgáltatási szerződést a szükséges helyeken módosítani szükséges.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**132/2016.(X.4.) önkormányzati határozat**

Körmend város Önkormányzata Képviselő-testülete a Müllex Közszolgáltató Kft-vel 2012. december 20-án megkötött közszolgáltatási szerződést a melléklet szerint módosítja, egyben felhatalmazza a polgármestert a módosító okirat aláírására.

**3./ Közétkeztetés kapcsán kiírt pályázat elbírálása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy korábban az önkormányzat pályázati eljárást hirdetett arra tekintettel, hogy az év végén a közétkeztetésre kötött önkormányzati közszolgáltatási szerződés hatálya lejár. Az önkormányzat rövidebb időre írta ki a pályázatot, mert a feladat sorsa bizonytalan volt, hiszen az iskolák működését az állam átveszi. Két pályázat érkezett az önkormányzathoz a határidőig. Az egyik ajánlatot a Sodexo Kft. a másikat a Hungast ZEG Kft. tette, amely Zalaegerszegen biztosítja a közétkeztetést. Mindkét cég alkalmas a teljesítésre, a jobb ajánlatot a Sodexo Kft. tette. Amint látható, a közétkeztetésre fordított összeg a költségvetésben jelentős kiadási tétel.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva a Sodexo Kft. ajánlatát támogatja, így eszerint javasolja a határozati javaslat elfogadását. Jelzi azonban, hogy az elmúlt egy hónapban több panasz is érkezett a szolgáltatóval szemben, szeretnék, ha jobb minőségű termékekkel látnák el az étkezőket. A burgonya fillérekért beszerezhető, nem kéne porból készíteni, kellemetlen illatú májkrémet szolgáltak fel, több esetben mócsingos volt a hús. Jogosan várható el a jó minőségű ételek felszolgálása.

Bebes István polgármester kéri, hogy a felmerült problémát levélben jelezzék a szolgáltató felé.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**133/2016.(X.4.) önkormányzati határozat**

Körmend város Önkormányzata Képviselő-testülete úgy dönt, hogy a 2017. január 1-től 2018. december 31-ig tartóan a körmendi nevelési intézmények, a körmendi Bölcsőde, valamint a szociális étkeztetés közétkeztetési feladatainak ellátására kiírt pályázati eljárásra benyújtott ajánlatok alapján a **SODEXO Magyarország Szolgáltató Kft-**t, mint legjobb ajánlattevőt hirdeti ki nyertes ajánlattevőként, és felhatalmazza a polgármestert arra, hogy a legjobb ajánlattevővel a vállalkozási szerződést megkösse.

**4./ A KEHOP-5.4.1 kódszámú „szemléletformálási programok” megvalósítására irányuló pályázat beadásával kapcsolatos kérdések megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a testület már döntött az összeget illetően, időközben azonban csökkentették a maximális támogatási összeget 20 millió forintról 5 millió forintra. Az előkészítő munkálatok már elindultak, így a megvalósíthatósági tanulmány elkészítésére közbeszerzési eljárást került lefolytatásra, a pályázati kiírás módosítása miatt szükséges a költségvetési rendelet módosítása is ahhoz, hogy tovább tudjanak haladni a munkálatokban.

Tompa László képviselő-testületi tag elmondja, hogy megnézte a pályázatot, amely leírja, hogy közreműködő szerv esetén + 5 pontot lehet szerezni. Kérdezi, hogy ki a közreműködő szerv.

Bebes István polgármester elmondja, hogy a pályázat belső előkészítéséről információval nem tud szolgálni. Kéri jegyző asszonyt, hogy ezt írásban jelezze majd képviselő úr felé.

Tompa László képviselő-testületi tag elmondja, hogy a városban tevékenykedik az Ökorégió, amelynek két kidolgozott programja is van e témakörben. Az Ökorégió 10 önkormányzattal és külföldi szervekkel is kapcsolatban van, így amennyiben nincs közreműködő szerv és kell az 5 pont, szívesen állnak rendelkezésre.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**134/2016.(X.4.) önkormányzati határozat**

Körmend Város Önkormányzatának Képviselő-testülete az energiatudatos gondolkodást és életmódot elősegítő, helyi szereplőket elérő szemléletformálás megvalósítása tárgyú -KEHOP-5.4.1 kódszámú pályázat benyújtásának előkészítési és megvalósítási költségeihez, a pályázati felhívás módosítása miatt, a 97/2016. (V.26.) számú önkormányzati határozatban meghatározott mértékű önerőhöz további 1.000.000 Ft nagyságú fedezetet biztosít az önkormányzat dologi kiadásai közt.

Felelős: polgármester

Határidő: azonnal

**5./ Önerő biztosítása Basketball Körmend Kft. TAO támogatási igényéhez**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a körmendi klubok, egyesületek igyekeznek kihasználni a TAO pályázatok adta lehetőségeket, melyekhez önrész biztosítása is szükséges. Szükséges az is, hogy a körmendi cégek segítsék a társasági adójukkal a klubokat. A TAO pályázat során az egyesületnek be kell mutatnia a pénzügyi fedezetet. Az önerő összege: 68.567.925 Ft.

Tompa László képviselő-testületi tag kérdezi, hogy a kölcsönadott pénz rövidtávú vagy hosszú távú kölcsön, illetve, hogy vissza nem fizetendő-e. Kérdezi továbbá, hogy az Önhiki felvételénél nem lesz-e zavaró az, hogy az önkormányzat hitelez a cégnek.

Bebes István polgármester elmondja, hogy nem kölcsönt adnak, hanem az önerőt igazolják a pályázat során. Ez a fejlesztés nem az idei évre vonatkozik, hiszen lesz majd döntés, előkészítés, így csak a jövő évi költségvetésben lesz esedékes.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva elmondja, hogy mivel az összeg nem volt ismert, így a kérdést nem tárgyalták meg. Véleménye szerint e felújítás az önkormányzat tulajdonában álló épületben értéknövelő beruházás, így támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva – szakmai szempontok alapján - támogatja a határozati javaslat elfogadását.

Tompa László képviselő-testületi tag elmondja, hogy amennyiben önrészt igazol az önkormányzat, úgy a határozati javaslatban is ez szerepeljen az önrész biztosítása helyett.

Bebes István polgármester elmondja, hogy azzal, ha azt írják, hogy igazolják, nem jelentik ki, hogy azt biztosítják is. Ez akár a pályázat elutasításához is vezethetne. Az, hogy a 2017-es költségvetésben ez hogy fog megjelenni, az másik kérdés. Természetesen a módosítási javaslatot szavazásra bocsátja.

Tompa László képviselő-testületi tag kijelenti, hogy nem kéri a módosító javaslatának szavazását.

Bebes István polgármester elmondja, hogy a korszerűsítés nem csak a sporteseményekre, hanem a rendezvényekre is hatással lesz, hiszen emlékezzenek vissza, amikor 45 fokos melegben kellett ott ünnepséget tartani, vagy a tavaszi és őszi pára okoz lecsapódást, így még balesetveszélyesség is válik a terület.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja, és a következő határozatot hozza:

**135/2016.(X.4.) önkormányzati határozat**

Körmend Város Önkormányzatának Képviselő-testülete a Basketball Körmend Kft. által TAO pályázat keretében megvalósítani kívánt beruházást – mely beruházás a sportcsarnok épületének párátlanító berendezéssel és klímaberendezéssel való felszerelésére irányul - támogatja, és annak megvalósításához 68.567.925 Ft önrészt biztosít a 2017. évi költségvetés terhére.

Felelős: Bebes István polgármester

Határidő: pályázati eljárástól függően

**6./ Helyi népszavazásról szóló rendelet megalkotása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az előterjesztés a korábbi ülésen napirenden volt, akkor arra kérték jegyző asszonyt, hogy országosan, a térségben nézzen körül a szabályozások terén, illetve az előzetes hatásvizsgálatról adjon beszámolót.

Tompa László képviselő-testületi tag elmondja, hogy az augusztusi ülésen 25 %-ról volt szó, ő 10%-ot javasolt. Megköszöni jegyző asszonynak a munkáját, ennek ellenére szóbeli módosító javaslattal szeretne élni, mégpedig 1.500 főben szeretné megszabni a helyi népszavazáshoz szükséges választópolgárok számát. Megnézte Szentgotthárd rendeletét, ott 1.000 főben van megállapítva, ez az összlakosság 10%-a, Szombathelyen, Kőszegen és Zalalövőn is 15 % van meghatározva. Az 1.500 fő itt kicsit több mint 15%, viszont lényegesen kevesebb mint 20 %. Ez a 470 fő nem jelenthet problémát. Ami most nem kedvez bizonyos köröknek, az lehet, hogy valamikor más köröknek sem fog kedvezni.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Auer Miklós képviselő-testületi tag elmondja, hogy fölöslegesen rabolták jegyző asszony idejét, hiszen a 25% 1894 ajánlást, a 20% pedig 470-el kevesebb ajánlást jelent.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri Tompa László képviselő-testületi tag által felvetett módosító javaslatról történő szavazást.

*Körmend Város Önkormányzata Képviselő-testülete a javaslatot 2 igen, 5 nem szavazattal, 4 tartózkodás mellett elutasítja.*

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 8 igen, 1 nem szavazattal, 2 tartózkodás mellett elfogadja, és a következő rendeletet alkotja:

**19/2016.(X.5.) önkormányzati rendelete**

A helyi népszavazásról.

**7./ 1956-os forradalom és szabadságharc 60. évfordulója - Nemzeti ünnep**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a kerek évfordulót ünnepel a nemzet, a képviselők látják a körmendi programtervezetet, melyet a szokásoknak megfelelően állítottak össze.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva Bebes István polgármestert javasolja szónoknak.

Auer Miklós képviselő-testületi tag Bana Tibor urat javasolja szónoknak.

Bebes István polgármester kéri Auer Miklós képviselő-testületi tag által felvetett javaslatról történő szavazást.

*Körmend Város Önkormányzata Képviselő-testülete a javaslatot 2 igen, 2 nem szavazattal, 7 tartózkodás mellett elutasítja.*

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 9 igen szavazattal, 2 tartózkodás mellett elfogadja, és a következő határozatot hozza:

**136/2016.(X.4.) önkormányzati határozat**

Körmend város Önkormányzata Képviselő-testülete az 1956-os forradalom és szabadságharc 60. évfordulójának napján megrendezésre kerülő városi megemlékezés szónokául **Bebes István** polgármester urat kéri fel tisztelettel.

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Dr. Hadnagy Ádám, Auer Miklós, Ferencz Gyula és Tompa László képviselő-testületi tagok az interpellációra kapott választ elfogadják.

**Interpellációk:**

Tompa László képviselő-testületi tag elmondja, hogy a hétvégén a Kölcsey iskola szülői munkaközössége által szervezett kerítésfestés zajlott, többen megemlítették, hogy az iskola előtti parkoló és útszakasz nagyon rossz állapotban van. Úgy emlékszik, hogy a Fő tér rekonstrukciót követően arról volt szó, hogy a városból kivezető útszakaszok felújítása következik, ezért kéri ennek az útszakasznak a rendbetételét. Jelzi, hogy az iskolánál kamera került elhelyezésre, viszont a rendőri jelenlét megszűnt. Mindenképpen nagyobb biztonságot jelent a gyerekek számára a rendőri jelenlét.

Auer Miklós képviselő-testületi tag elmondja, hogy

- a Hatékony Helyi Közigazgatással, rövidített külföldi nevén az ASP 2.0 verzió bevezetése után többek között minden pénzügyi döntéshez központi ellenjegyzés kell. A bevezetés költségeire 8,5 milliárd forint keretösszeg erejéig most lehet pályázni. Kérdezi, hogy Körmend jelentkezett-e erre.

- Világmegváltás helyett Körmendet kell építeni. Nemrégen ez egy újságcikk főcíme volt. Örülnek ha valami, vagy valaki fejlődik, szépen alakul a Batthyanyi Örökségközpont, nemsokára elkészül a Deák Ferenc utcai parkoló is. Sok mindennel készült, de egy gyöngyszemet szeretne kiemelni. Az 1897-ben – 2017-ben lesz 120 éve - Körmenden született világhírű Németh Mária opera-énekesnő születésének 100. évfordulóján, 1997-ben szülőházának falán emléktáblát helyezett el az önkormányzat. Nevét utca viseli, a múzeumban külön tárlata van. 2016 szeptemberében azonban nem egészen két hét alatt a földdel tették egyenlővé, hogy helyén Nemzeti Dohánybolt lehessen. Kérdezi, hogy mindez hogy lehet, ki engedte meg, ki írta alá a bontási engedélyt. Egyébként sok olyan ház van Körmenden, melynek híres szülöttje volt, de már panelház van helyén, így nem lesz mit mutogatni majd.

- A Pannon Lapok Társasága eladásra került, kérdezi, hogy az önkormányzatnak van szerződése a PLT-vel, érinti-e az önkormányzatot az eladás.

- Lakossági kérést közvetít a Bartók lakótelepről. A hitelesség kedvéért fotó is van az írásos kérés mellett, melyet átnyújt polgármester úrnak.

- A Jobbik által szervezett vonulásos tüntetés után október 2-án másodszor fejezte ki Körmend lakossága azt, hogy nem kér az illegális bevándorlókból. Most azt kérik, hogy e felhatalmazás birtokában polgármester úr vasalja be az ígéretet, miszerint ott lesznek táborok, ahol kevés a nem szavazat, a körmendit pedig számolják fel.

Bebes István polgármester elmondja, hogy a hiedelmekkel ellentétben a bontási engedélyeket nem a polgármester adja ki. Sajnálja, hogy ilyen helyzetek adódhatnak. Képviselő úr a feltett kérdéseire írásban fogja megkapni a választ. Az első kérdésre jegyző asszony tud válaszolni.

Dr. Stepics Anita jegyző elmondja, hogy Körmend városa nem az első körben csatlakozik az ASP rendszerhez.

Bebes István polgármester elmondja, hogy a Pannon Lapok Társaságának értékesítése nem érinti az önkormányzatot. A Bartók lakótelepi játszótérrel kapcsolatos kérés hozzá is megérkezett, már folyamatban van az intézkedés. Szívesen lenne belügyminiszter, bár nem tudja, hogy ez jó-e, mindenki a helyén van, nem ő fog dönteni a migráns kérdésben. Jelzi, hogy a tegnapi napon levelet írt a Belügyminiszter Úrnak. Elmondja, hogy ez a népszavazás nem arról szólt, hogy Körmenden legyen-e tábor vagy nem. Nem kívánja senkinek sem azt az ígéretet, hogy akik úgy állnak hozzá a kérdéshez, azok kapjanak több „áldást”. Jelzi, hogy jelenleg 14 fő tartózkodik a táborban, nem is nagyon érkeznek ide migránsok. Talán az idő és az időjárás is rendezi a dolgokat.

Bán Miklós képviselő-testületi tag elmondja, hogy

- a Mátyás király utca és a 8-as utca felfestése szükségessé vált.

- ugyanez a felfestés kell a Bartók lakótelepen is.

- Volt szó arról, hogy a Bartók lakótelepen parkolóhely bérlésére, vásárlására lenne igény, kérdezi, hogy az idei vagy a jövő évben lesz-e erre lehetőség.

- A Bartók lakótelep 10-es és 19-es tömb kérése lenne 1-1,5 nm-es beton elhelyezése, amelyre a szeméttárolót el lehetne helyezni. Sok esetben rossz helyen vannak a kukák, így az autók is nekimennek.

Csák Tamás képviselő-testületi tag elmondja, hogy a Telek utcában – amely az Akác utca és a 8-as között van – kátyúzást kérne.

Ferencz Gyula képviselő-testületi tag elmondja, hogy a városlakók nevében megköszöni a Városgondnokság, Sipőcz Norbert munkáját. Megköszöni a Rákóczi utca déli oldalán lévő világítás üzembe helyezését, kéri, hogy az az 5 darab lámpa égjen is. Kérdezi, hogy a Körmend Isis Rádió nevéből mikor fog kikopni az Isis szó.

Bebes István polgármester elmondja, hogy mihelyst a végleges döntések, átadás – átvétel megtörténik, a kollégák megvizsgálják, hogy milyen név illik a Rádióhoz.

Geosics László képviselő-testületi tag elmondja, hogy a Bartók lakótelepen ismét elszaporodtak a patkányok, kérik az írtást. A 8-as épület előtt lyukak vannak, melyek balesetet okozhatnak. A játszótéren keveslik a szülők a játékokat, akik eddig azokat tönkretették, már nem élnek ott, így a következő évben kérik a játékok számát bővíteni.

További kérdés, vélemény nem hangzik el. Bebes István polgármester a Képviselő-testület ülését 14 óra 57 perckor bezárja.

K. m. f.

 Bebes István dr. Stepics Anita

 polgármester jegyző